作者:蕭仲芮
標題:沁園春
內容:五馬南來。一騎東馳，詔黃已催。正尋幽擇勝，閒邊點檢，吟風弄月，忙處徘徊。玉井蓮房，碧筒酒熟，趁得長年千歲杯。杯浮處，正芒寒南極，色映三臺。明光殿北屏門，記御筆親題名姓來。看河東召入，韓侯歸覲，通班玉筍。穩上鸞臺。作漢元功，繼唐八葉，綠鬢依然晝繡回。安排了，待秋風先看，雙桂聯魁。